Sarie vertel dat toe sy en haar kleindogter deur 'n tydskrif blaai en op 'n foto afkom van 'n skouerlose bloesie, sê die kleinding. "Ouma, jy moet vir my ook so bloesie maak sonder handvatsels."
Sy streel oor oupa se geplooide gesig en ook oor haar eie en vra toe: "Oupa, het die Here vir oupa gemaak?" "Ja, my ding," antwoord hy "dit was sommer al lank gelede." "Het Hy my ook gemaak?" kom die volgende vraag.. "Ja, my skat, maar dit was sommer net nou die dag" antwoord oupa weer. Terwyl sy weer oor albei se gesigte voel, sê sy "Hy raak al beter en beter nê oupa?!"
Die seuntjie sit in die kerk en sien hoe die diakens in die gang afkom en kollekte opneem. Hy leun oor na sy ma toe en sê " Moenie vir my betaal nie ek is nog onder ses!"
'n Klein dogtertjie sit rusteloos en rondskuif in die kerk toe die diens darem te lank aanhou na haar sin. Uiteindelik fluister sy vir haar ma: "As ons nou vir hom die geldtjies gee - sal hy ons dan laat gaan?"
Saartjie was vier toe sy en haar ma eendag 'n ou dame met redelik baie plooie ontmoet. Saartjie het so rukkie vir haar staan en kyk en vra toe: "Hoekom pas jou vel nie oor jou gesig nie?"
Jack het sy ma dopgehou terwyl sy kleinsus borsvoed. Na 'n rukkie vra hy: "Ma, hoekom het jy twee - is een vir koue- en die ander een vir warm melk?"
Op 'n keer vra die vyfjarige Melanie vir ouma hoe oud sy is. Ouma antwoord dat sy nou al so oud is dat sy nie eers meer kan onthou hoe oud nie. Melanie gee toe goeie raad. "Ouma moet net agter in ouma se panties kyk. Myne se vyf tot ses!"
Stefan gee vir sy ma 'n drukkie toe hy gaan slaap en sê: "Ek is so lief vir mamma - as ma doodgaan, gaan ek ma onder my kamervenster begrawe!"
Nadat Brittany 'n ruk gespook het om die botteltjie met pille oop te maak, verduidelik ma dat die prop "Kinderproof" is en dat sy sal moet help.. Met groot oë vra Brittany : "Maar hoe het die botteltjie geweet dis ek wat hom wil oopmaak?"
Later die aand toe almal lekker getrek is, kondig hy aan dat hy ‘n duisend rand sal gee aan enigeen wat met die krokkedil in sy dam sal stoei.
Sy woorde was skaars koud toe is Koos in die dam en jy sien net water spat soos hy en die krokkedil te kere gaan! Nie lank nie en Koos klim uit die dam, bebloed en safaripak aan flarde – maar die krokkedil dryf witpens bo op die water.
Stres is deel van die mens van dag een af. Wanneer jy die veilige warmte van die baarmoeder verlaat met geboorte is dit al 'n eerste skok. Skielik is jy in hierdie groot plek met skerp ligte, geluide en groot reuse wat om jou beweeg. Dan word jy nog boonop omgedop en kry 'n klap. Daarna begin jy opgroei en is daar allerhande spanninge waaraan jy onderwerp word. Dink maar aan die skooljare wat kom, huiswerk, dissipline, straf, leerwerk, aandag gee, kwaai juffrouens en menere, eksamens. Na die skool is die opleiding, werk, geld , trou, kinders grootmaak. Ja, dit voel min of meer of ons nooit sonder stres deur die lewe sal gaan nie.
En die moderne Westerse wêreld lyk of dit spesiaal so ontwerp is om vir ons die nodige stres te gee, sodat ons kan kwalifiseer vir hartaanvalle, maagswere, migraines en senu-ineenstortings. Die geleentheid om te ontsnap na 'n tropiese eiland en heeldag net kokosneute te pluk en in die blou see te swem, is vir die meeste van ons sterwelinge nie beskore nie. Daarom sal ons moet leer om die stres van ons moderne samelewing reg te hanteer.
Daar is verskillende dinge wat stres veroorsaak. Verkeersknope, werksdrukte, huwelikspanning, finansies, onafgehandelde take, spertye, verhuising en so meer. Verskillende mense reageer egter verskillende op dieselfde soort situasie. Wat vir die een 'n spanningsvolle situasie is, kan vir 'n ander persoon eintlik 'n heel ontspanne geleentheid wees. Neem nou maar die voorbeeld waar iemand gevra word om 'n toespraak te hou. Een persoon kan sy naels kou en heeltemal opgestres wees, terwyl die ander persoon dit geniet om voor mense te praat. Die gebeurtenis is dieselfde, maar die twee persone se interpretasie en belewing daarvan verskil.
· Kies 'n regte beroep. Die verkeerde beroepskeuse kan lei tot 'n ongelukkige lewe, swak selfbeeld en baie stres. Dikwels is dit nie so maklik om van werk te verander nie - daar is immers sekere finansiële verpligtinge wat nagekom moet word. Voorts moet rekening gehou word met die nuwe tegnologie in jou beroep en diskriminasie teen jou ouderdom wanneer jy van werk wil verander. Goeie advies wanneer jy van werk wil verander, is om dit nie oornag te doen nie. Goeie beplanning en 'n deeglike bespreking met jou gesin is belangrik voordat jy tot so 'n besluit oorgaan. Dit is ook sinvol om met 'n beroepsvoorligter of sielkundige hieroor te gesels.
· Hou op om te rook. Rook doen skade aan jou gesondheid. Al jou bloedvate, insluitend die kroonslagare, trek kwaai saam elke keer wanneer jy 'n sigaret rook. Geen wonder rook vergroot die kanse op 'n hartaanval nie. Ons praat nou nie eers van longkanker nie. Rook is 'n vorm van 'n stadige selfmoord.
· Die oormatige gebruik van alkohol is die verkeerde opsie om stres te probeer hanteer. Sommige mense probeer hulle stres verdrink eerder as om dit op die regte manier aan te pak. As jy in sosiale kringe beweeg waar daar baie drank gebruik word en jy drink elke keer lekker saam, moet jy 'n plan maak al kos dit jou om by 'n ander vriendekring in te skakel. Matige gebruik is goed, maar in oormaat is dit 'n depressant, beskadig die lewer, en verswak brein en sensoriese funksies.
· Wissel jou stres af. 'n Goeie manier om van stres ontslae te raak, is om 'n ander vorm van stres op te neem. Wanneer jy byvoorbeeld nou heeldag op kantoor gewerk en 'n klomp stres moes hanteer het, is 'n ander vorm van stres 'n goeie ding. Hier kan jy byvoorbeeld 'n lekker oefensessie in die gym hê sodat jy goed kan sweet. Hierdie alternatiewe stres moet konsentrasie verg, maar ander stroombane en spiere van jou brein en liggaam in werking stel. Om net niks te doen na 'n stresvolle tydperk kan gevaarlik wees. Dit is waarskynlik een van die redes hoekom 'n persoon wat sy lewe lank 'n stresvolle werk gehad het, kort na aftrede - en nou niks het om te doen nie en ledig rondsit - skielik onverwags afklop en goebaai sê vir die lewe.
· Bou vir jou 'n stabiele huislike lewe en 'n hegte vriendekring. Ek sê nie jy moet nou trou of net op een plek bly nie, maar die ondersteuning van 'n netwerk van familie en vriende is baie kosbaar. Skaf vir jou 'n troeteldier aan - dit verlig jou spanning wanneer honde byvoorbeeld op jou spring en vir jou liefde gee.
· Slaap is onontbeerlik en absoluut nodig om weerstand teen stres op te bou. Kry 'n goeie slaaproetine, drink dalk warm melk voordat jy gaan slaap, of neem 'n rustige warm bad waarin jy kan ontspan. Kry beheer en sorg dat jy genoeg slaap inkry.
· Volg 'n goeie oefenprogam. Soek 'n aktiwiteit uit wat prakties sowel as lekker is om te doen. Sluit aan by 'n gym, speel tennis, draf, stap, doen aërobiese oefeninge - wat ookal, maar sorg dat jy op 'n gesonde oefenprogram is en daarmee volhou.
· Maak 'n verandering of probeer iets nuuts. Besoek plekke waar jy nog nie voorheen was nie. Gebruik die naweek om sommer net weg te kom van alles en almal. Doen 'n roetine ding 'n slag anderste. Drink jou koffie anderste, of toets 'n nuwe vrugtesap uit. Klim by die anderkant van die bed uit. Doen nuwe interessante goed, kleur jou hare, vlieg in 'n lugballon - 'n verandering is goeie terapie.
· Klim uit jou rigiede denkpatroon uit. Daar is sekere reëls wat jy vir jouself gestel het wat tog so onnodig is. Ek mag nie 'n fout maak nie. Die mense verwag dit van my. Ek moet 'n das aantrek na die of daai funksie. Ek moet so of so lyk. Al hierdie ou selfgemaakte reëls en belemmeringe laai net meer stres en spanning op jou.
· Eise, eise, eise, die wêreld stel gedurig eise aan jou. En dikwels is ons self so verantwoordelik vir baie van die eise wat op ons afgedruk word. Neem beheer van jou lewe en besluit aan watter take en programme jy wil deelneem. Kies jou prioriteite en moenie te veel dinge op jou skouers neem nie. Fokus op 'n taak of 'n projek en handel dit een vir een af.
· Kikker jou sekslewe op. Stres kan byvoorbeeld ereksie probleme en voortydige ejakulasie by die man veroorsaak en by die vrou haar orgasme vertraag. Bring romantiek terug in jou sekslewe en lees 'n goeie boek oor hierdie onderwerp, besoek 'n huweliks- of seksterapeut.
· Beplan en organiseer jou werk en jy sal onmiddellik minder stres ervaar. 'n Deurmekaar en ongeorganiseerde werksitusie bring meer spanningsdruk mee. Doen goeie beplanning, maak vir jou 'n lys van prioriteite, stel 'n tydtafel op, gebruik 'n dagboek om chaos en frustrasie te voorkom. Jou program moet nou nie te rigied wees nie, laat buigsaamheid toe. Te veel roetine is dodelik en kan jou energie en verstand dreineer. Breek die roetine deur iets anders te doen, sit terug, verrig eers 'n ander taak wat verskillend is.
· Leer om Nee te sê. Moenie dinge aanpak waarvoor jy nie tyd het nie, nog meer hooi op jou vurk te laai nie. Neem JY kontrole oor van jou eie lewe - besluit wat jy kan of wil doen en moenie net omdat jy 'n goeie hart het vir almal ja sê nie. Een van die belangrikste woorde wat jy in jou lewe kan leer om te sê, is die woord Nee.
· Bestuur jou tyd effektief en jy sal voel jy is in beheer van jou lewe. Jy moet goeie beplanning doen en besluit hoeveel tyd jy aan spesifieke aktiwiteite wil toeken. Wees presies hierin, want doen jy dit sal jy gebalanseerd lewe en aan die verwagtinge voldoen. Moenie te veel tyd indruk in 'n kort tydspan nie. Tydsbeplanning laat jou toe om jou pas te reguleer en gee jou kans om foute te herstel.
· Skep vir jou 'n persoonlike ruimte waarin jy gemaklik voel. Die omgewing, ruimte en 'n mens se gemoedstemming is nou verweef. Stap jy in 'n winkelsentrum waar dit druis, stamp en druk teen jou en jy is sommer vinnig humeurig en geïrriteerd. Skep vir jou 'n huis waar jy gelukkig en gemaklik voel. Verwyder onaangename reuke, kontroleer die temperatuur deur 'n verkoeler of kaggel, sit vir jou 'n swembad of borrelbad in, maak jou plek mooi, sorg dat jou huis sindelik en netjies is, plant mooi struike en blomme en bome in jou tuin. Neem lig en kleur in ag, want dit is belangrike aspekte wat 'n mens se emosies, stres en gewaarwordinge beïnvloed. Gebruik jou tyd, kreatiwiteit, vindingrykheid, jou verbeelding om vir jou 'n tuise te skep wat pas by jou persoonlikheid en behoeftes.
· Kry 'n massering. Massering is een van die oudste vorms van herstel. Dit word gedoen om die spasmas van die spiere te verlig, spanning te dreineer en om bloedsirkulasie te verbeter. Bederf jouself met 'n goeie massering by 'n gekwalifiseerde terapeut. Maar met 'n bietjie opleiding en hulp of 'n kort kursus kan jy en jou vriend of eggenoot mekaar masseer (en op mekaar oefen.) 'n Vinnige nek en skouer massering is ideaal om spanning te verlig.
· Jy kan ook leer om jouself te masseer. Daar is 'n hele aantal tegnieke wat jy kan aanleer en gebruik om jou gesig, maag, hande en arms, nek en skouers, voete en bene te masseer en sodoende die knope van spanning in jou liggaam te verlig.
· Aromaterapie is 'n wonderlike manier om jou te help met die voorkoming en verligting van allerlei siektes en skete, onder andere spanning. Aromatiese olies word al duisende jare gebruik om gesond te maak. Lees meer en kry inligitng oor hoe om aromaterapie aan te wend in verskillende aspekte soos vir 'n lekker bad, massering, om 'n vertrek lekker te laat ruik en so meer.
· Leer ontspanningstegnieke aan. Daar is 'n verskeie tegnieke oor hoe om die liggaam en te laat ontspan en die geesteskrag weer op te bou. Sommige kan jy selfs op kantoor doen. Jy moet van jou stres ontslae raak en ontspanningstegnieke is ideaal hiervoor. Hiermee saam kan jy strekoefeninge doen wat 'n eenvoudige, maar doeltreffende manier is om gespannendheid in die liggaam te verlig.
· Besoek 'n spa en gesondheidsoord. Dit is darem nou 'n lekker (en duur) manier om net weg te kom, jou siel en liggaam te pamperlang, en net weer jouself te isoleer van die gejaagde wêreld en jouself te vind. En moenie skuldig voel wanneer jy daarheen gaan nie, onthou jy het 'n verantwoordelikheid teenoor jouself en die mense rondom jou om gesond en gelukkig te wees. Geniet al die aandag en vertroeteling wat jy gaan ontvang!
· Autogenetiese opleiding is ontwikkel deur 'n dokter in die 1920's. Dit is 'n praktiese en plat-op-die-aarde manier om op 'n effektiewe wyse jou liggaam te leer om te ontspan. Dit gebruik verstandelike prentjies wat jy vorm, maar het niks te doen met bonatuurlike dinge nie. Sluit aan by 'n groep waar jy hierdie tegniek kan aanleer. Mense met epilepsie, skisofrenie en te kort na 'n hartaanval moet dit egter nie doen nie.
· Gaan stap. Dit is 'n fantastiese stres-ontlaaier. Pak jou rugsak. In Suid-Afrika is van die mooiste staproetes wat jy kan kry. So 'n staptog van 'n paar dae saam met jou familie en vriende in die natuur is 'n wonderlike manier om 'n breek te maak weg van al die drama en spanning en probleme van jou elke dag se lewe.